b'\n_START_ARTICLE_\nRichard Hoggart\n_START_PARAGRAPH_\nHerbert Richard Hoggart FRSL (24. september 1918 \xe2\x80\x93 10. aprill 2014) oli Suurbritannia sotsioloog, kirjandusteadlane ja kultuuriuurija. Kultuuriuuringute valdkonnas huvitas teda Briti popkultuur.\n_START_SECTION_\nNoorus\n_START_PARAGRAPH_\nHoggart s\xc3\xbcndis Leedsis \xc3\xbchena vaesusesse sattunud pere kolmest lapsest. Tema s\xc3\xb5durist isa suri, kui Hoggart oli pooleteiseaastane, ja ema suri, kui ta oli seitsmene. Hoggart kasvas \xc3\xbcles vanaema juures. Ta sai stipendiumi Leedsi \xc3\x9clikooli ja l\xc3\xb5petas \xc3\xbclikooli kiitusega. Teises maailmas\xc3\xb5jas teenis Hoggart kuninglikus suurt\xc3\xbckiv\xc3\xa4es.\n_START_SECTION_\nKarj\xc3\xa4\xc3\xa4r\n_START_PARAGRAPH_\nAastatel 1946\xe2\x80\x931959 t\xc3\xb6\xc3\xb6tas Hoggart Hulli \xc3\x9clikoolis tuutorina. Hoggarti 1951. aastal ilmunud esikteos k\xc3\xa4sitles W. H. Audeni luulet. 1957. aastal ilmus oluline teos "The Uses of Literacy". Autobiograafiliste sugemetega raamatus avaldas Hoggart kahetsust autentse Briti t\xc3\xb6\xc3\xb6lisklassikultuuri taandumisilmingute \xc3\xbcle ja kritiseeris reklaamide, meedia ja amerikaniseerumise kaudu peale tungivat massikultuuri._NEWLINE_Aastatel 1959\xe2\x80\x931962 t\xc3\xb6\xc3\xb6tas Hoggart Leicesteri \xc3\x9clikoolis inglise kirjanduse vanemlektorina. 1960. aastal osales ta kaitsepoolse eksperttunnistajana D. H. Lawrence\'i romaani "Lady Chatterley\'s Lover" k\xc3\xb5lbelisust arutanud kohtuprotsessil. Hoggarti j\xc3\xa4rgi on tegu p\xc3\xb5hiolemuselt moraalse ja "puritaanliku" teosega. Samuti \xc3\xbctles ta, et oli teel kohtusse ehitusplatsist m\xc3\xb6\xc3\xb6dudes sarnast keelekasutust kuulnud. Protsess l\xc3\xb5ppes kirjastaja jaoks positiivselt._NEWLINE_Aastatel 1962\xe2\x80\x931973 oli Hoggart Birminghami \xc3\x9clikoolis professor. 1964. aastal asutas ta Birminghami \xc3\x9clikooli juurde kultuuriuuringutega tegeleva keskuse Centre for Contemporary Cultural Studies ja juhtis seda 1969. aastani. Kultuuriuurijad pidid vaatlema \xc3\xbchiskonnaliikmete poolt tarbitavat ja loodavat informatsiooni, et m\xc3\xb5ista, mida selle p\xc3\xb5hjal \xc3\xbchiskondlike suhete kohta \xc3\xb6elda saab._NEWLINE_Aastatel 1971\xe2\x80\x931975 t\xc3\xb6\xc3\xb6tas Hoggart UNESCO humanitaarteaduste, kultuuri ja sotsiaalteaduste valdkonna asepeadirektorina (assistant director general) ja 1976\xe2\x80\x931984 oli ta Londoni \xc3\x9clikooli Goldsmiths College\'i rektor. P\xc3\xa4rast seda l\xc3\xa4ks ta pensionile. Goldsmithsi peahoone kannab n\xc3\xbc\xc3\xbcd Hoggarti auks nime Richard Hoggart Building._NEWLINE_Osaliselt enda elukogemuse p\xc3\xb5hjal kirjutas Hoggart sotsiaalsest mobiilsusest. N\xc3\xa4iteks kirjeldas ta \xc3\xbches 1966. aastal kirjutatud essees \xc3\xbclet\xc3\xb6\xc3\xb6tamisest ja \xc3\xa4revusest tingitud n\xc3\xa4rvivapustust, mis teda tabas, kui ta hilisteismelisena \xc3\xbclikoolistipendiumi nimel vaeva n\xc3\xa4gi. Ta kirjeldas ka, kui keeruline on t\xc3\xb6\xc3\xb6lisklassi taustaga inimestel keskklassi olustikus kohaneda. Hoggarti s\xc3\xb5nul klassierinevused ei kao, vaid leiavad uusi v\xc3\xa4ljendusviise. Ta \xc3\xbctles \xc3\xa4ra ka talle oluliste teenete eest pakutud aadliseisusest.'